दूसरे दिन का चौथा सत्र अकादमिक शोधपत्रों के वाचन का सत्र रहा। कुमार रवीन्द्र के नवगीत संग्रह "पंख बिखरे रेत पर" में प्रयुक्त धूप की विभिन्न छवियों पर कल्पना रामानी ने महत्त्वपूर्ण शोधलेख तैयार करके प्रस्तुत किया। निर्मल शुक्ल के नवगीत संग्रह "एक और अरण्यकाल" पर शशि पुरवार ने इस संग्रह में प्रयुक्त मुहावरों के विविध रूपों पर शोध लेख प्रस्तुत किया। इन दोनों आलेखों को भरपूर सराहा गया। अन्त में गुजरात से आयीं विदुषी डा० उषा उपाध्याय ने "वर्ष २००० के बाद गुजराती गीतों की वैचारिक पृष्ठभूमि" पर लम्बा व्याख्यान प्रस्तुत किया जो बहुत प्रभावशाली रहा। डा० उषा उपाध्याय ने गुजराती गीतों के विविध अंशों को उदारण के रूप में रखकर बताया कि किस प्रकार गुजराती गीतों की संवेदना नवगीत के निकट है।